ປະທານາທິບໍດີອີຣ່ານ ໄດ້ຮັບການປາໄຊ ໃນການເລືອກຕັ້ງຮອບພິເສດ
ປະທານາທິບໍດີ Ahmadinejad ແຫ່ງອີຣ່ານ ໄດ້ຮັບການປາໄຊ ຢ່າງໃຫຍ່ ໃນການເລືອກຕັ້ງ ຮອບພິເສດ ທີ່ອີຣ່ານ.
ຜົນຂອງການເລືອກຕັ້ງຮອບພິເສດຂອງສະພາແຫ່ງຊາດຂອງອິຣ່ານສະແດງໃຫ້ເຫັນວ່າ ປະທານາທິບໍດີ Mahmoud Ahmadinejadໄດ້ຮັບຄວາມລົ້ມແຫລວທີ່ສໍາຄັນຊຶ່ງສາມາດມີອິດທິພົນຊັກຈູງຕໍ່ຜົນຂອງການເລືອກຕັ້ງປະທານາທິບໍດີໃນປີໜ້ານີ້ກໍເປັນໄດ້ ອິງຕາມຂອງການປ່ອນບັດທີ່ສື່ມວນຊົນຂອງລັດແຈ້ງໃຫ້ຊາບໃນແລງວັນເສົາວານນີ້ ພວກສະໜັບສະໜຸນທ່ານ Ahmadinejad ໄດ້ຊະນະບ່ອນນັ່ງພຽງແຕ່ 13 ບ່ອນໃນຈໍານວນບ່ອນນັ່ງທັງໝົດ 65 ບ່ອນນັ່ງທີ່ມີການແຂ່ງຂັນກັນໃນການປ່ອນບັດເລືອກຕັ້ງໃນວັນສຸກຜ່ານມານີ້ຊຶ່ງຈະລົດຜ່ອນຖານອໍານາດໃນສະພານິຕິບັນຍັດທີ່ມີ 290 ບ່ອນນັ່ງນັ້ນ ພວກຝ່າຍຄັດປະທານາທິບໍດີ Ahmadinejad ໄດ້ຊະນະບ່ອນນັ່ງ 41 ບ່ອນ ໃນຈໍານວນບ່ອນນັ່ງທີ່ມີການແຂ່ງຂັນກັນ ໃນຂະນະທີ່ພວກຜູ້ສະມັກທີ່ເປັນອິດສະລະບໍ່ຂຶ້ນກັບພັກໃດ ໄດ້ຊະນະ 11 ບ່ອນນັ່ງ ຜົນຂອງການເລືອກຕັ້ງຍັງສະແດງໃຫ້ເຫັນເຊ່ນກັນວ່າ ມີສຽງສະໜັບສະໜຸນຢ່າງແຂງແຮງຕໍ່ຄະນະນໍາພາທາງດ້ານສາສະໜາຂອງອີຣ່ານ ຮວມທັງພວກທີ່ຈົງຮັກພັກດີຕໍ່ຜູ້ນໍາສູງສຸດ Ayatollah Ali Khamenei ນັ້ນ ຄວາມສໍາພັນລະຫວ່າງທ່ານ Ahmadinejad ແລະທ່ານ KhameNeiໄດ້ຕົກຢູ່ໃນສະພາບເຄ່ງຕຶງມາ ຕັ້ງແຕ່ປີແລ້ວນີ້ ເວລາປະທານາທິບໍດີ Ahmadinejad ທ້າທາຍສິດອໍານາດຂອງຜູ້ນໍາສູງສຸດໃນການສະເໜີແຕ່ງຕັ້ງພວກເຈົ້າໜ່າທີ່ຂັ້ງສູງຂອງລັດຖະບານນັ້ນ ເຖິງຢ່າງໃດກໍດີ ຍັງບໍ່ທັນແຈ້ງຜົນຂອງການເລືອກຕັ້ງຂັ້ນສຸດທ້າຍໃຫ້ຊາບເທື່ອ ແຕ່ສື່ມວນຊົນອີຣ່ານແຈ້ງໃຫ້ຊາບວ່າ ມີປະຊາຊົນອອກໄປປ່ອນບັດຢ່າງຫຼວງຫຼາຍໃນການເລືອກຕັ້ງຮອບພິເສດນີ້ ຊຶ່ງກຸງເຕຫະຣ່ານບັນລະຍາຍວ່າ ເປັນຮ່ອງຮອຍຂອງຄວາມເຊື່ອຖືໃນລະບົບການເມືອງຂອງປະເທດ ແລະໃນວິທີການຮັບມືຂອງອີຣ່ານ ກັບຄວາມກົດດັນຂອງຝ່າຍຕາເວັນຕົກກ່ຽວກັບໂຄງການນີວເຄລຍຂອງກຸງເຕຫະຣ່ານທີ່ເປັນບັນຫາໂຕ້ແຍ່ງກັນນັ້ນ ສະພາແຫ່ງຊາດຊຸດໃໝ່ຂອງອີຣ່ານຈະເລີ້ມສະໄໝປະຊຸມກັນ ໃນທ້າຍເດືອນນີ້ ພວກຝ່າຍຄ້ານນິຍົມແນວທາງເດີມຂອງທ່ານ Ahmadinejadໄດ້ຊະນະສຽງສ່ວນຫຼາຍຢ່າງສິ້ນເຊີງໃນການປ່ອນບັດເລືອກຕັ້ງຮອບທໍາອິດໃນເດືອນມີນາຜ່ານມາ ປະທານາທິບໍດີ Ahmadinejad ກໍາລັງດໍາລົງຕໍາແໜ່ງໃນສະໄໝທີສອງ ແລະເປັນສະໄໝສຸດທ້າຍຂອງທ່ານ